Diari Oficial de la Generalitat Valenciana


Sumari del DOGV 4775, del 15-06-2004 (2004/6139)

DECRET 94/2004, de 4 de juny, del Consell de la Generalitat, pel qual es regula la declaració d'«interés per a la Copa del Amèrica València 2007».
--------------------------------------------------------------------------------------------------------------------------------------------------

### Dades del document

Número de DOGV
:   4775

Data del DOGV
:   15-06-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/6139


Data del document
:   04-06-2004

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * Copa de L'Amèrica València 2007
    * València
    * legislació
    * embarcació d'esbarjo
    * espectacle esportiu

DECRET 94/2004, de 4 de juny, del Consell de la Generalitat, pel qual es regula la declaració d'«interés per a la Copa del Amèrica València 2007». [2004/F6139]
  
La ciutat de València va ser elegida com a seu per a la celebració de la XXXII Edició de la Copa del Amèrica, la fase final de la qual se tindrà lloc l'any 2007, i comprén regates prèvies els anys 2004, 2005 i 2006.
  
El mencionat esdeveniment va ser declarat «esdeveniment d'excepcional interés públic» per la Llei 62/2003, de 30 de desembre, de Mesures Fiscals, Administratives i de l'Orde Social, el que suposa que és un esdeveniment d'indubtable interés públic per a tot Espanya però, molt especialment, per a la Comunitat Valenciana. La preparació d'este esdeveniment exigix l'execució d'un conjunt d'actuacions que permeten dur a terme amb eficàcia un projecte d'esta magnitud. Sens dubte estes accions requeriran un complex organitzatiu i de servicis que atorgue una adequada cobertura a l'important nombre d'activitats a emprendre.
  
L'elecció de la ciutat de València com a seu ha sigut fonamentalment motivada en una candidatura basada en la solvència i credibilitat del seu projecte. Un projecte que igualment ha de desenrotllar-se amb la mateix eficiència i agilitat. La seua execució comporta la gestió d'un conjunt d'actes de distinta naturalesa, tals com la creació d'infraestructures, servicis públics i edificacions, entre altres, que s'han de resoldre atenent criteris d'agilitat i celeritat administrativa en evitació de dilacions que pogueren impedir el compliment dels compromisos adquirits, tenint en compte el caràcter imminent del projecte, cosa que justifica plenament les mesures adoptades en el present decret.
  
Amb caràcter general, l'article 50 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, preveu la possibilitat d'acudir a la tramitació d'urgència quan raons d'interés públic ho aconsellen, cosa que permet reduir a la meitat els terminis establits per al procediment ordinari.
  
Així mateix, determinades normes sectorials en matèria d'urbanisme, expropiació forçosa o contractació administrativa contenen previsions específiques que habiliten l'administració per a agilitzar la gestió de procediments, en preveure la possibilitat de la seua tramitació urgent.
  
En virtut d'això, a proposta del conseller d'Economia, Hisenda i Ocupació i del conseller de Justícia i Administracions Públiques, i prèvia deliberació del Consell de la Generalitat, en la reunió del dia 4 de juny de 2004,
  
DECRETE
  
Article 1. Declaració d'«interés per a la Copa del Amèrica València 2007».
  
Per considerar-se d'interés públic, el conseller d'Economia, Hisenda i Ocupació podrà declarar d'«interés per a la Copa del Amèrica València 2007» aquelles iniciatives, projectes o actuacions de qualsevol naturalesa, tant públiques com privades, que tinguen especial rellevància i incidisquen beneficiosament en la celebració de la XXXII Edició de la Copa del Amèrica València 2007.
  
Tal declaració es podrà realitzar tant d'ofici com a sol·licitud del Consorci València 2007 o de qualsevol persona interessada.
  
Article 2. Procediments administratius
  
Els òrgans competents acordaran l'aplicació de la tramitació d'urgència regulada en l'article 50 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, als procediments administratius relatius a iniciatives, projectes o actuacions declarats d'«interés per a la Copa del Amèrica València 2007».
  
Article 3. Actuacions urbanístiques
  
Quan per a la realització d'iniciatives, projectes o actuacions declarats d'«interés per a la Copa del Amèrica València 2007» fóra necessària l'aprovació o modificació de plans urbanístics regulats en el capítol II del títol I de la Llei 6/1994, de 15 de novembre, de la Generalitat, Reguladora de l'Activitat Urbanística de la Comunitat Valenciana, s'aplicarà la tramitació urgent regulada en l'article 43.1 de la llei esmentada.
  
Article 4. Actuacions expropiatòries
  
Conformement amb l'article 52 de la Llei d'Expropiació Forçosa, de 16 de desembre de 1954, es declara urgent l'ocupació dels béns afectats per les expropiacions a què done lloc la realització d'iniciatives, projectes o actuacions declarats d'«interés per a la Copa del Amèrica València 2007».
  
Article 5. Actuacions de contractació
  
Quan per a la realització d'iniciatives, projectes o actuacions declarats d'«interés per a la Copa del Amèrica València 2007» fóra necessari seguir actuacions de contractació administrativa, els òrgans de contractació competents acordaran que els corresponents expedients de contractació siguen objecte de tramitació urgent, conformement amb l'article 71 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.
  
Disposició final
  
El present decret entrarà en vigor el dia següent al de la seua publicació en el Diari Oficial de la Generalitat Valenciana.
  
València, 4 de juny de 2004
  
El president de la Generalitat,
  
FRANCISCO CAMPS ORTIZ
  
El conseller d'Economia, Hisenda i Ocupació,
  
GERARDO CAMPS DEVESA
  
El conseller de Justícia i Administracions Públiques,